text: Бедствено положение в Приморско | webcafe.bg
  16.07.2014, 08:21 (обновена 16.07.2014, 12:31)
  Централната част на града е залята
  Бедствено положение е обявено в община Приморско след силна гръмотевична буря. Прелели са реките Ропотамо и Дяволска река. Залята е цялата централна част на курортния град. Няма информация за жертви и пострадали.
  Кметът на Приморско Димитър Германов е свикал Координационния щаб по бедствия и аварии. Той съобщи, че са получени 3 сигнала за бедстващи хора. Наводнени са приземните етажи на заведения, магазини, хотели, детски градини. Та място има два екипа на БЧК, които помагат на засегнатите от пороя.
  Временно е спряно движението на моторни превозни средства по пътя Созопол-Приморско, поради наводняване и паднали дървета, като може да се използва обходен маршрут за Приморско през Царево.
  Наводнен е пътят Приморско - Аркутино, тъй като река Ропотамо прелива. Пътят Приморско - Ясна Поляна също е трудно проходим поради паднали от бурята дървета.
  Наводнен е пътният възел в община Созопол на разклона за село Равадиново, където има заседнали автомобили. До Приморско може да се стигне единствено с високопроходима техника.
  "Нещата в Приморско са под контрол, но има материални щети. Хубавото е, че времето върви към подобряване и вярваме, че водата ще се оттече до утре, което ще ни даде възможност да навлезем в районите, пострадали по-тежко от наводнението", каза Григоров и допълни, че това бедствие е пореден знак за това, че не бива да се прави шега с природата", обясни пред Фокус председателят на БЧК Христо Григоров.
  Наводнени участъци има пред къмпинг "Градина". В района на община Царево сигнали има предимно за с. Лозенец и къмпинг "Оазис".